Mál ellefu ára stúlku, sem er þunguð eftir að fjölskyldumeðlimur níddist ítrekað á henni kynferðislega, hefur vakið mikla reiði í Bólivíu. Eftir að kaþólska kirkjan hlutaðist til um málið var hætt við þungunnarrof sem átti að framkvæma í síðustu viku.
Stúlkan dvaldi hjá stjúpafa sínum í bænum Yapacaní á meðan foreldrar hennar voru við vinnu í höfuðborginni La Paz. Þar níddist hann á henni og nauðgaði ítrekað. Ana Paola García, framkvæmdastjóri samtakanna Casa de la Mujer, eða Kvennahúss, segir að stúlkan sem er aðeins ellefu ára hafi sagt frænku sinni frá því að hún fyndi fyrir einhverju hreyfast í maganum á sér. Frænkan sagði móður sinni frá og sú tilkynnti málið til lögreglu sem hefur handtekið manninn og fangelsað.
Síðasta föstudag átti stúlkan að fara í þungunnarrof, en ekki varð af því eftir að kaþólska kirkjan þrýsti á móðurina að hætta við. Þetta hefur vakið mikla reiði og deilur á milli kirkjunnar og mannréttindafrömuða. García segir að vísbendingar séu um að kirkjan hafi í raun framið mannrán og þaggað niður í móður stúlkunnar. Talsmaður kirkjunnar sagði við bólivíska miðla fyrr í vikunni að þeim bæri siðferðisleg og lagaleg skylda til þess að vernda fóstrið. Nadia Cruz, sem er umboðsmaður mannréttinda í Bólivíu, segir að höfðað verði sakamál gegn erkibiskupsdæminu í Santa Cruz, starfsfólki spítalans þar sem stúlkan átti að fara í þungunnarrof og móður hennar. Þeim er gefið að sök að neyða stúlkuna til þess að ganga með barn, nokkuð sem Sameinuðu þjóðirnar bentu á að flokkist sem pyntingar. Samkvæmt tölfræði frá Case de la Mujer var tilkynnt um nærri 40 þúsund þunganir stúlkna undir átján ára aldri á síðasta ári, það þýðir að á hverjum einasta degi verða um 104 stúlkur undir lögaldri ófrískar í Bólivíu.
Örlög ellefu ára stúlku í Bólivíu, sem er þunguð eftir nauðgun, hafa komið af stað hatrömmum deilum á milli mannréttindafrömuða og kaþólsku kirkjunnar. Kirkjan þrýsti á móður stúlkunnar um að hætta við þungunnarrof. 